आगरा किला
आगरा के लाल किला भारतीय राज्य उत्तर प्रदेश के आगरा शहर में मौजूद किला बाटे। ई मुगल शासन के मुख्य केंद्र रहल जबतक ले कि 1638 में राजधानी दिल्ली ना चल गइल।

एकरे इतिहासी महत्व के कारण एकरा के यूनेस्को के बिस्व धरोहर लिस्ट में सामिल कइल गइल बाटे। आगरा के सभसे महत्व वाला पर्यटन आकर्षण, ताजमहल से ई किला लगभग 1.5 किलोमीटर उत्तर-पच्छिम में मौजूद बाटे।

इतिहास

सिकंदर लोदी (1487-1517) पहिला सुलतान रहलें जे दिल्ली से राजधानी के आगरा ले अइलें। इनके बाद इब्राहिम लोदी उत्तराधिकार पवलें आ किला उनके राजकाज के जगह बनल। पानीपत के पहिली लड़ाई (1526) में बिजय पावे के बाद बाबर हेइजे आगरे में इब्राहिम लोदी के महल में रहे सुरू कइलें आ 1530 में, हुमायूँ के ताजपोशी एही किला में भइल। बिलग्राम के लड़ाई में जब पठान राजा शेर शाह सूरी हुमायूँ के हरा दिहले, एह किला पर सूरी के कब्जा हो गइल आ 1555 ले रहल जब तक कि हुमायूँ दोबारा एकरा के ना जीत लिहलें। आदिल शाह सूरी के जनरल (सेनापति) हेमू 1556 एकरा के जीत लिहलें आ किलेदार के दिल्ली ले पीछा कइलें जहाँ मुगल सेना से तुगलकाबाद के लड़ाई भइल।

आगरा के किला के असली महत्व अकबर के राज में मिलल जब ऊ पुराना समय के, ईंटा से बनल एह किला जेकरा के बदलगढ़ किला के नाँव से जानल जाय, के जगह नया किला बनावे के आदेस दिहलें। बदलगढ़ किला तोमर बंस के राजपूत राजा लोग द्वारा बनवावल मानल जाला आ अकबर के समय ले ई जर्जर हो चुकल रहे जेकरे जगह दुबारा बाहरी हिस्सा लाल बलुआ पाथर से आ भीतरी हिस्सा ईंटा से बनवावल गइल। अकबर के दरबारी इतिहासकार अबुल फ़जल ई नोट कइलेन कि जब अकबर के साथे ऊ इहाँ चहुँपलें तब इहाँ किला के भीतर कम से कम 5000 सुघर इमारत रहली जे बंगाली आ गुजराती इस्टाइल में बनल रहलीं। किला के भीतर के अइसन कई गो बिल्डिंग ढहा दिहल गइली स जब शाहजहाँ इहाँ सफेद संगमरमर के इस्तेमाल वाली इमारत बनवलें। एह में से भी ज्यादातर बाद में अंगरेज लोग द्वारा ढहा दिहल गइल जब बैरक बनवावे के जरूरत पड़ल।

इहो देखल जाय
 लाल किला
 ताजमहल

संदर्भ

बाहरी कड़ी

Agra Fort (1983), Uttar Pradesh – Archaeological Survey of India
Agra Fort map (from Murray's travel guide, 1909)

आगरा
उत्तर प्रदेश के पर्यटक आकर्षण